Vlugvoetig by Valentynsbal
Tahlita Rossouw en Kyle McDonald sê die Valentynsbal was die beste!
LEPHALALE — Hoërskool Ellisras se leerders het Donderdagaand 15 Februarie 'n heerlike Valentynsbal bygewoon wat deur die skool aangebied is en die leerders het gewys hoe vlugvoetig hulle is op die dansbaan.
Die saal was versier met pastelkleurige organza en vlaggies met bossies blare en linte en het die omgewing in 'n lushof omskep.
Die kinders kon weglê aan geurige maalvleiswraps, 'n slaai en avokado, bedien saam met yskoue vrugtesap.
Die leerders wat die bal bygewoon het meen die groot sukses van só 'n geleentheid is dat jy nie 'n metgesel vir die aand hoef te hê nie, want almal kon ook in groepe saamdans. Leerders wat plakkertjies onder hulle borde gehad het, het geskenkbewyse gewen.
Almal wat bygedra het tot 'n onvergeetlike Valentynsbal 2018 word van harte bedank.
Boogskuts uit die boonste rakke
LEPHALALE — Hoërskool Ellisras se boogskietspan het Saterdag 17 Februarie aan 'n kompetisie deelgeneem wat gehou was by Waterberg Academy in Vaalwater.
FA Kemp eindig tweede en Waldo Maritz derde in die senior seuns-kategorie. Die boogskuts van EHS eindig in 'n algehele tweede plek.
Die span bestaande uit Waldo Maritz, Armand du Plessis, FA Kemp, Branden Perrier, Codi Janse van Rensburg en Miscka Witbooi eindig eerste in die driedimensionele item.